#Verkiesing2019: Die mag van jou stem veroorsaak dreuning - Solidariteit WêreldSolidariteit Wêreld
Tuis › Nuuskantoor › #Verkiesing2019: Die mag van jou stem veroorsaak dreuning
#Verkiesing2019: Die mag van jou stem veroorsaak dreuning
Met net 'n paar uur oor voordat die stembriewe in 2019 se verkiesing volledig getel is, is dit vanjaar die kleiner partye in die nasionale verkiesing wat van die wegspringblokke af die meeste wenkbroue laat lig het.
Volgens Dawie Roodt, hoofekonoom by die Efficient Groep, is daar veral 'n paar dinge wat hom heeltemal verbaas.
"Een van dinge wat my op die oomblik die meeste verbaas, is sekere kleiner partye wat óf baie gewen het, óf baie verloor het. COPE wat omtrent geen stemme gekry het nie, is vir my 'n verrassing; so ook die GOOD-party wat eintlik baie meer steun gekry het as wat ek gedink het, en die Vryheidsfront Plus wat baie, báie meer gekry het, is vir my 'n baie groot verrassing," het Roodt by die Onafhanklike Verkiesingskommissie (OVK) se uitslagsentrum in die weste van Pretoria gesê.
Met die Vryheidsfront Plus wat baie meer stemme as in 2014 op hom verenig het en nasionaal as die vyfde sterkste party uitgestyg het, val die kollig opnuut op die mag van die kleiner stem. Teen 9:00 Vrydagoggend het die VF Plus se getalle net oor die 300 000 gestyg, amper die helfte meer as wat hulle in 2014 bekom het.
"Dit lyk in dié stadium of die kiesers die ANC net 'n ligte rapsie gegee het vir hulle jare van plundering en korrupsie. As 'n mens na die DA kyk, lyk dit asof die kiesers sê: "Ag, so-so." Ek is bekommerd daaroor dat daar nog te veel haatstemme uitkom vir die EFF en al vaar hulle 'n bietjie swakker as wat verwag is, is dit steeds heeltemal te veel. Laastens lyk dit vir my asof die boere kwaad is en daarom doen die Vryheidsfront Plus so goed," het dr. Dirk Hermann, bestuurshoof van Solidariteit, gesê.
Volgens Wouter Wessels van die Vryheidsfront Plus is hulle versigtig optimisties en baie opgewonde oor die party se groei tydens vanjaar se verkiesing.
"Ons het in 2014 by slegs vyf stempunte in die hele land die meerderheid stemme gewen. Op die oomblik is daar reeds meer as 77 stempunte waar ons die meerderheid stemme behaal het. Daar is dus geweldige groei. By baie stempunte, veral hier in Gauteng, waar ons in die verlede 6% gekry het, trek ons nou al by die 40%, dus doen ons geweldig goed. Ons het gegroei en ons is optimisties dat ons wel beter verteenwoordiging gaan hê. Dit is ook 'n bewys dat kiesers ons gekies het as 'n alternatief," het Wessels gesê.
Roodt meen die uitslae is sover gunstig vir finansiële markte.
"Die uitslae wissel nie baie van wat ons verwag het nie en dit is waarskynlik die beste tipe scenario wat die finansiële markte wou sien. Dit lei tot groter stabiliteit, en hoewel daar hier en daar 'n verandering op die politieke front is, is dit nie 'n radikale verandering nie. Dit beteken dat beleid ongeveer dieselfde gaan bly in Suid-Afrika, miskien met 'n verandering hier en daar, maar nie groot en dramatiese veranderings nie. Onder omstandighede is dit waarskynlik die beste uitslag waarvoor ons kon hoop," het Roodt by die nasionale uitslagsentrum in die weste van Pretoria gesê.
Die hoof van die Verkiesingskommissie, Sy Mamabolo, het gister tydens 'n mediakonferensie gesê die OVK ondersoek bewerings dat daar by sommige stembusse in die land mense was wat meer as een keer gestem het.
Volgens berigte isSowat 20 mense is in KwaZulu-Natal in hegtenis geneem ná bewerings van dubbel-stemmery. Die steekproef sal gedoen word by stembusse waar daar ongerymdhede aangemeld is, asook by stembusse waar die proses foutloos verloop het.
Mamabolo het ook gesê daar gaan ondersoek ingestel word na klagtes en bewerings dat sommige kiesers die ink wat op hulle linkerduim aangebring is, maklik kon verwyder. Hy meen 200 000 penne is tydens vanjaar se verkiesing gebruik en dat hierdie penne spesifiek aangekoop is omdat hulle 20% silwernitraat bevat, teenoor die vorige verkiesing se penne wat net 15% silwernitraat bevat het.
Met 77% van die stemme wat teen Vrydagoggend om 09:00 getel is, staan die telbord vir die top 5 partye só: